นักลงทุนแห่ซื้อ KAMART ทะยาน 23% ไตรมาส 1 กำไรโตเกินเท่าตัว-แจกปันผล 0.08 บ.
KAMART พุ่งแรง 23% ราคาแตะ 10.60 บ. หลังประกาศตัวเลขกำไรไตรมาส 1/66 โชว์กำไร 157.67 ล้านบาท เติบโตเกินเท่าตัว-แจกรับปันผล 0.08 บ. ขึ้น XD 25 พ.ค.66 จ่าย 9 มิ.ย.66
KAMART ทะยาน 23% ไตรมาส 1/66 โชว์กำไร 157.67 ล้านบาท เติบโตเกินเท่าตัว-แจกรับปันผล 0.08 บ. ขึ้น XD 25 พ.ค.66
12 พ.ค. 2566

ผู้สื่อข่าวรายงานว่า วันนี้ (12 พ.ค.66) ราคาหุ้นบริษัท คาร์มาร์ท จำกัด (มหาชน) หรือ KAMART ล่าสุด ณ เวลา 10:05 น. อยู่ที่ระดับ 10.60 บาท บวก 2 บาท หรือ 23.26% สูงสุดที่ระดับ 10.60 บาท ต่ำสุดที่ระดับ 9.80 บาท ด้วยมูลค่าซื้อขาย 174.31 ล้านบาท

ทั้งนี้ราคาหุ้น KAMART ปรับตัวขึ้นแรง หลังรายงานผลการดำเนินงานไตรมาส 1/66 มีกำไร 157.67 ล้านบาท เพิ่มขึ้น 129% จากช่วงเดียวกันของปีก่อนมีกำไร 69 ล้านบาท เป็นผลมาจากบริษัทฯ มีรายได้จากการขาย 584.83 ล้านบาท เพิ่มขึ้นจากปีก่อนจำนวน 166.71 ล้านบาท หรือ 39.87% มีการขายสินค้าประเภทเครื่องสำอางและสินค้าอุปโภค 568.79 ล้านบาท เพิ่มขึ้นจากปีก่อน 161.61 ล้านบาท หรือ 39.69% รายได้จากการให้เช่าและให้บริการคลังสินค้า 6.53 ล้านบาท เพิ่มขึ้นจากปีก่อน 1.24 ล้านบาท หรือ 23.44%
นอกจากนั้นบริษัทเตรียมปันผลจากงวดดำเนินงาน 1 ม.ค.-31 มี.ค.66 เป็นเงินสด 0.08 บาท กำหนดวันที่ไม่ได้รับสิทธิปันผล (XD) 25 พ.ค.66 และกำหนดจ่าย 9 มิ.ย.66